钦定古今图书集成/方舆汇编/职方典/第1526卷 > 贵阳府部纪事
## 钦定古今图书集成/方舆汇编/职方典/第1526卷 > 贵阳府部纪事

《通志》：“汉武帝元封二年，发巴蜀兵，击灭劳深、靡莫，以
兵临滇。”

昭帝始元元年，牂牁、谈指、同、并等二十四邑皆反。遣
水衡都尉发蜀郡、犍为奔命万馀人击牂牁，大破之。
蜀汉后主建兴元年夏，牂牁太守朱褒反，应雍闿。
隋炀帝大业年间，首领谢龙羽据黔中。

《清波杂志》：宋太宗至道元年，西南牂牁诸蛮贡方物。
牂牁在宜州之西，累世不朝贡，至是始通。上问其吏
宠光，进地里风俗译代，对曰：“去宜州陆行四十五日，
土宜五谷，人多食秔稻，持木弩于林木间射獐鹿。每
三二百户为一州，州有长，杀人者不死，以其家财为
赎。王居有城郭官府，无壁垒，止短垣而已。”因遣令作
《本国歌舞》，一人捧瓢笙而吹，如蚊蚋声。须臾，数十辈
连袂宛转，以足顿地为节。上笑令罢牂牁使十数辈
从者百馀人，皆蓬发。面状如猿猱“使者”衣虎皮毡
裘，以虎尾加于首，为上饰。他悉类此。

宁宗嘉泰元年，土官宋永、高平麦新以其子宋胜守
之。〈麦新后改新添〉

元武宗至大三年春正月辛丑，乖西带蛮阿马等入
寇，遣万户移剌四奴及调思、播土兵讨之。

文宗至顺元年，八番乖西䚟苗阿马察伯秩等叛，诏
枢密臣分兵讨之。

《元史速哥传》：“速哥迁河东陕西等路万户府达鲁花
赤，播州宣抚赛因不花等赴阙请留之。降八番金竹
百馀等，砦得户三万四千，悉以其地为郡县，置顺元
路、金竹府、贵州以统之。东连九溪十八峒，南至交趾西至云南，咸受节制。”

明宪宗成化二十三年，御史台瓜并蒂，有司以闻。
孝宗弘治十七年夏四月，省城大雨雹。

武宗正德三年，金石蛮石承宠、卧龙蛮王阿伦叛。
十三年夏，省城大水，霁虹桥圯。

世宗嘉靖十六年秋八月，“省城龙见。”

十九年，金石司蛮“石显高叛”，官军讨平之。

二十七年，罗番龙受祖叛，官军讨平之。

三十一年，金筑贼阿季叛，官军讨平之。

穆宗隆庆六年夏六月，省城雨桂子。

神宗万历二十一年二月朔，省城大风雹。

二十九年夏五月，大饥，斗米四钱。雨桂子于贵阳。六
月，定番州地震。七月，大疫。八月，两台东园《芝》并生。冬
十月，指挥冯国恩妻生子，一产三男。

三十年夏六月，赤虹垂于贵阳董氏。

四十四年，定番州仲苗作乱，巡抚张鹤鸣亲督兵入
其巢，围之于《猱平坉》，克之，诸贼悉平。

四十六年，贵阳大疫。

崇祯十一年夏五月，贵阳大水，漂没庐舍，溺死者八
十馀人。

“十二年夏四月，豹入《省城》”，获之，随大风拔木，屋瓦皆
飞。

习安三岔河以下，地势划然而开，万仞壁立，一水驶
流，昔人所咏“谷黯天如线，崖高月不明”也。山绝岭往
往掘地得拳石如卵。去三岔三十馀里有可处。砦河
崖较他处倍高，亦倍险。险绝处有石花，四月望后始
发。初发之日若涂朱，石上斑斑然，三五点为丛，七八
点、十数点为丛，经二三日渐长，并数点为一片，大如
轮，小如掌，鲜明烂漫，再二三日渐黄渐淡，倏忽而归
乌有矣。其花方圆大小无定形，前后高低无定位，殊
不类草木之华苐。每岁必一发，每发必以夏，历历不
爽。土人恒以其生之高低，色之浓淡，决旱涝丰歉，如
持左券，亦异矣。